Universi fidei Christianæ domestici sanctam Dei Ecclesiam animi devotione gloriosam, et muneribus in quantum possunt largissimis, facere debent locupletem. Qua si quidem animadversione compunctus, et a sancto Spiritu spiritaliter instinctus, ego Hugo de Bellomonte cum filiis meis Hugone, et Joffredo, pro remedio animæ meæ, antecessorumque meorum, Deo, et sancto Petro Besuensi, Abbatique Gerardo, Monachisque Besuensibus in Parrochia sancti Martini Deo servire volentibus, dono concessi quicquid Domnus Remigius ejusdem loci Presbyter, in Ecclesiis, in agris, in pratis, in sylvis, in domibus, et universis humanæ vitæ usibus, tenebat; et insuper quicquid vadimoniorum quæ prædictis Monachis, aut jam dederit, aut in futurum dare voluerit, possidebat. § Placuit etiam huic dono adnectere, quod homines, qui apud sanctum Martinum hospitati erunt, et circa Monachos habitabunt, in terris castri Belmontensis, omne usuarium libere habeant in sylvis, in pratis, in pascuis, et in omnibus, quibus vivunt homines usibus; ita scilicet quod si homines dampnum nescienter fecerint, dampnum sine lege reddant: Monachi vero quoquomodo aut ipsi, aut sui famuli scienter, vel nescienter dampnum fecerint, dampnum sine lege prorsus restituant. Piscariam etiam ipsis donavi a Belmonte desuper, ubi, vel quando, vel quomodo eis placuerit piscari: subtus vero Belmontem pede tenus piscari tantum concessi. Quod donum ne qua tegatur oblivionis nebula, placuit litteris commendare, approbatorumque qui adfuerunt virorum testimonio roborare. Sig. Girardi Abbatis. Sig. Ricardi de Vircillis. Sig. Lebaldi de Genevreris, Josberti Præpositi, Heinrici Capellani, Humberti negotiatoris. Petrus Rufus, Johannes famulus, Christianus, Hugo Bellimontis Dominus, Hugo filius ejus, Remigius Presbyter, Milo de Poiens, Hugo de Aces, Ewrardus de Rolens, Fredericus de Campaneio, Wido de Renavis. Rodulfus filius Odolrici, Erbertus Capicium. Acta sunt hæc anno ab Incarnacione Domini MCXXXIV. Indictione XII. Epact. XXIII Concur. VII.